+-----------------------------------------------------------------------+
| 7. ข้อพิพาททางกฎหมาย                                                    |
+-----------------------------------------------------------------------+

บริษัทมีคดีที่อาจมีผลกระทบด้านลบต่อสินทรัพย์ของบริษัทหรือบริษัทย่อยที่มีจำนวนสูงกว่าร้อยละ 5
ของส่วนของผู้ถือหุ้น ณ วันที่ 31 ธันวาคม 2549 ดังนี้

คดีฟ้องร้องที่ค้างอยู่ที่ศาลปกครอง

1) คดีที่บริษัทฟ้อง ทศท

1.1) ข้อพิพาทเกี่ยวกับการลดอัตราค่าบริการ Y-Tel 1234 เมื่อวันที่ 11 ตุลาคม 2544
บริษัทได้ฟ้อง ทศท ต่อศาลปกครองกลางเพื่อขอให้ศาลบังคับให้ ทศท ชดใช้ค่าเสียหายจำนวน
1,197.63 ล้านบาท อันเนื่องมาจากการลดอัตราค่าบริการตามโครงการ “Y-Tel 1234”
โดยบริษัทอ้างว่าการลดอัตราค่าบริการ
ไม่เป็นไปตามสัญญาร่วมการงานซึ่งกำหนดให้อัตราค่าบริการภายใต้โครงข่ายของ ทศท
ต้องเป็นอัตราเดียวกันกับอัตราค่าบริการภายใต้ โครงข่ายของบริษัท เมื่อวันที่ 28 ตุลาคม 2548
ศาล
ปกครองกลางได้พิพากษายกฟ้อง และในวันที่ 28 พฤศจิกายน 2548
บริษัทได้ยื่นอุทธรณ์ต่อศาลปกครองสูงสุด
ขณะนี้คดีกำลังอยู่ภายใต้กระบวนการพิจารณาของศาลปกครองสูงสุด

1.2) ข้อพิพาทเกี่ยวกับส่วนแบ่งรายได้ค่าบริการโทรศัพท์สาธารณะ เมื่อวันที่ 22 สิงหาคม 2546
บริษัทได้ยื่นคำร้องต่ออนุญาโตตุลาการขอให้ชี้ขาดให้ ทศท ชำระส่วนแบ่งรายได้
ค่าบริการโทรศัพท์สาธารณะจำนวน 43.94 ล้านบาทพร้อมดอกเบี้ย เมื่อวันที่ 8 เมษายน 2548
คณะอนุญาโตตุลาการได้ชี้ขาดให้บริษัทชนะคดี และ เมื่อวันที่ 18 มกราคม 2549
บริษัทได้ยื่นคำร้องต่อศาลปกครองกลางเพื่อขอให้บังคับตามคำชี้ขาดของอนุญาโตตุลาการ
แต่ศาลมีคำสั่งให้รวมพิจารณากับคดีที่ ทศท ฟ้องเพิกถอนคำชี้ขาดของอนุญาโตตุลาการ
ขณะนี้คดีกำลังอยู่ภายใต้กระบวนการพิจารณาของศาลปกครองกลาง

1.3) ข้อพิพาทเกี่ยวกับการติดรูปสัญลักษณ์ของบริษัทบนตู้โทรศัพท์สาธารณะ เมื่อวันที่ 23 กรกฎาคม
2547 ทศท ได้ยื่นคำเสนอข้อพิพาทต่ออนุญาโตตุลาการจากการที่บริษัทติด
รูปสัญลักษณ์ของบริษัทบนตู้โทรศัพท์สาธารณะเป็นการไม่ปฏิบัติตามข้อตกลงระหว่างบริษัทกับ ทศท
เรื่องโทรศัพท์สาธารณะ ทศท เรียกค่าเสียหายเป็นจำนวนเงิน 433.85 ล้านบาท เมื่อวันที่ 12
กรกฎาคม 2549
คณะอนุญาโตตุลาการเสียงข้างมากได้มีคำชี้ขาดให้บริษัทชำระค่าเสียหายให้ทีโอทีจำนวน 150
ล้านบาท พร้อมดอกเบี้ยร้อยละ 7.5
ต่อปีจากต้นเงินดังกล่าวนับแต่วันเสนอข้อพิพาทจนกว่าจะชำระเสร็จ และ
ให้บริษัทใช้ค่าเสียหายในอัตรา ตู้ละ 90 บาท/ตู้/เดือน
นับแต่วันเสนอข้อเรียกร้องเป็นต้นไปจนกว่าบริษัทจะยุติการใช้รูปสัญลักษณ์เครื่องหมายการค้าของบริษัทบนตู้และเครื่องโทรศัพท์สาธารณะ
และให้บริษัทติดรูปสัญลักษณ์ของ ทศท ตามสัญญา
บริษัทยื่นคำร้องขอเพิกถอนคำชี้ขาดอนุญาโตตุลาการต่อศาลปกครองกลาง เมื่อวันที่ 6 พฤศจิกายน
2549 ขณะนี้คดีกำลังอยู่ภายใต้กระบวนการพิจารณาของศาลปกครองกลาง

2) คดีที่ ทศท ฟ้องบริษัท

2.1) ข้อพิพาทเกี่ยวกับส่วนแบ่งรายได้ค่าบริการโทรศัพท์สาธารณะ เมื่อวันที่ 22 สิงหาคม 2546
บริษัทได้ยื่นคำร้องต่ออนุญาโตตุลาการขอให้ชี้ขาดให้ ทศท ชำระส่วนแบ่งรายได้
ค่าบริการโทรศัพท์สาธารณะจำนวน 43.94 ล้านบาทพร้อมดอกเบี้ย เมื่อวันที่ 8 เมษายน 2548
คณะอนุญาโตตุลาการได้ชี้ขาดให้บริษัทชนะคดี อย่างไรก็ตามเมื่อวันที่ 14 กรกฎาคม 2548 ทศท
ได้ยื่นคำร้องต่อศาลปกครองกลางเพื่อให้เพิกถอนคำชี้ขาดของอนุญาโตตุลาการ
ขณะนี้คดีกำลังอยู่ภายใต้กระบวนการพิจารณาของศาลปกครองกลาง

2.2) ข้อพิพาทเกี่ยวกับค่าเชื่อมโยงโครงข่าย เมื่อวันที่ 21 สิงหาคม 2545
บริษัทได้ยื่นคำเสนอข้อพิพาทต่อคณะอนุญาโตตุลาการเกี่ยวกับกรณีพิพาทที่เกิดจากสัญญาร่วมการงานระหว่างบริษัท
กับ ทศท ตามสัญญาร่วมการงานระบุไว้ว่าบริษัทมีสิทธิได้รับผลประโยชน์ตอบแทนจากการที่ ทศท
นำบริการหรืออนุญาตให้บุคคลที่สามให้บริการพิเศษบนโครงข่าย ทศท อนุญาตให้ กสท
และผู้ให้บริการโทรคมนาคมรายอื่นให้บริการโทรศัพท์เคลื่อนที่บนโครงข่ายและได้รับค่าเชื่อมโยงโครงข่ายจาก
กสท และผู้ให้บริการโทรคมนาคมรายอื่น ซึ่งได้มีคำชี้ขาดของคณะอนุญาโตตุลาการ ลงวันที่ 17
มกราคม 2549 ดังนี้

  1. ให้บริษัทมีสิทธิรับผลประโยชน์จากการที่ ทศท นำบริการพิเศษมาใช้ผ่าน
  โครงข่ายของบริษัทหรือการที่ ทศท
  อนุญาตให้บุคคลอื่นนำบริการพิเศษมาใช้ผ่านโครงข่ายของบริษัท

  2. สำหรับผลประโยชน์นับแต่ต้นจนถึงวันที่ 22 สิงหาคม 2545 ให้ ทศท ชำระเงินจำนวน
  9,175.82 ล้านบาท พร้อมด้วยดอกเบี้ยอัตราร้อยละ 7.5 ต่อปีของเงินจำนวนดังกล่าวนับแต่วันที่
  22 สิงหาคม 2545 ให้แก่บริษัทจนกว่า ทศท จะชำระเสร็จสิ้น ให้ ทศท
  ชำระเงินตามคำชี้ขาดข้อนี้ให้แก่บริษัทภายใน 60 วันนับตั้งแต่วันที่ได้รับคำชี้ขาด

  3. สำหรับผลประโยชน์ตั้งแต่วันที่ 23 สิงหาคม 2545 เป็นต้นไป ให้ ทศท แบ่ง
  ผลประโยชน์ตอบแทนให้บริษัทในอัตราร้อยละ 50 ของผลประโยชน์ที่ ทศท
  ได้รับจริง

ขณะนี้บริษัทกำลังอยู่ระหว่างการดำเนินการเพื่อบังคับให้เป็นไปตามคำชี้ขาดของอนุญาโตตุลาการ

เมื่อวันที่ 20 เมษายน 2549 ทศท ยื่นคำร้องต่อศาลปกครองกลางเพื่อขอเพิกถอน
คำชี้ขาดของอนุญาโตตุลาการ บริษัทได้ยื่นคำคัดค้าน เมื่อวันที่ 28 กันยายน 2549
ขณะนี้อยู่ระหว่างกระบวนการพิจารณาของศาลปกครองกลาง

ผลที่สุดของคดีความดังกล่าวข้างต้นไม่สามารถคาดการณ์ได้ในขณะนี้
ดังนั้นบริษัทจึงไม่ได้ตั้งสำรองสำหรับผลเสียหายที่อาจจะเกิดขึ้นจากผลของคดีดังกล่าวไว้ในงบการเงินของบริษัท

ข้อพิพาทที่ยังค้างอยู่ ณ สถาบันอนุญาโตตุลาการ

1) ข้อพิพาทที่บริษัทเป็นผู้เสนอ

1.1) ข้อพิพาทเกี่ยวกับส่วนแบ่งรายได้ในส่วนค่าโทรศัพท์ทางไกลต่างประเทศ
เมื่อวันที่ 28 มกราคม 2548
บริษัทได้ยื่นคำเสนอข้อพิพาทต่ออนุญาโตตุลาการเกี่ยวกับเรื่องการคำนวณส่วนแบ่งรายได้ที่เกิดจากค่าโทรศัพท์ทางไกลต่างประเทศภายใต้สัญญาร่วมการงาน
บริษัทได้เรียก
ค่าเสียหายสำหรับการที่ ทศท ไม่สามารถคำนวณแยกค่าส่วนแบ่งรายได้ที่ ทศท
ได้รับจากการใช้โทรศัพท์ต่างประเทศในส่วนของโครงข่ายบริษัทออกจากส่วนของโครงข่าย ทศท
เป็นจำนวนเงิน 5,000.00 ล้านบาท และค่าเสียหายจากการคำนวณจำนวนเงินผิดพลาดอีก
3,407.68 ล้านบาทรวมดอกเบี้ย ขณะนี้ หยุดการดำเนินคดีไว้ 6 เดือน นับจาก เดือนตุลาคม
2549 เพื่อรอผลการเจรจาไกล่เกลี่ย ครบกำหนดเดือน มีนาคม 2550

1.2) ข้อพิพาทเกี่ยวกับสัญญาข้อ 38. เมื่อวันที่ 15 พฤษภาคม 2549 บริษัทได้ยื่น
คำเสนอข้อพิพาทต่ออนุญาโตตุลาการเกี่ยวกับเรื่องขอให้ ทศท
ระงับการใช้อำนาจกำกับดูแลสัญญาร่วมการงานฯ และ ระงับการใช้อำนาจตามสัญญา
นับแต่วันที่สถานภาพ ทศท เปลี่ยนแปลงไป และ ให้อำนาจกำกับดูแลเป็นของกระทรวงคมนาคม หรือ
กระทรวง เทคโนโลยีสารสนเทศและการสื่อสาร เป็นคดีไม่มีทุนทรัพย์ ครบกำหนด ทศท
ยื่นคำคัดค้าน วันที่ 17 มิถุนายน 2549

นอกจากนี้ เมื่อวันที่ 8 พฤศจิกายน 2549 บริษัทได้ยื่นคำเสนอข้อพิพาทต่ออนุญาโตตุลาการ เรื่อง
การปฏิเสธอำนาจกำกับดูแลของ บมจ.ทีโอที ตามข้อ 38.ของสัญญาร่วมการงานฯ เป็นคดีใหม่อีก 1
คดี

ขณะนี้ ทั้ง 2 คดี หยุดการดำเนินคดีไว้ 6 เดือน นับจาก เดือนตุลาคม 2549
เพื่อรอผลการเจรจาไกล่เกลี่ย ครบกำหนดเดือน มีนาคม 2550

2) ข้อพิพาทที่ ทศท เป็นผู้เสนอ

2.1) ข้อพิพาทกรณีบริษัทพิมพ์รูปสัญลักษณ์ของบริษัทบนใบแจ้งหนี้ ใบกำกับภาษี และใบเสร็จรับเงิน
เมื่อวันที่ 13 ธันวาคม 2547
ทศทได้ยื่นคำเสนอข้อพิพาทเรียกค่าเสียหายจากการที่บริษัทพิมพ์รูปสัญลักษณ์บนใบแจ้งหนี้และใบเสร็จรับเงินฉบับละ
4 บาท นับจากเดือนสิงหาคม 2544 จนถึงเดือนสิงหาคม 2547 เป็นจำนวนรวม 785.64
ล้านบาทพร้อมดอกเบี้ย นอกจากนี้ในวันที่ 11 มีนาคม 2548 ทศท
ได้เรียกร้องค่าเสียหายอีกเป็นจำนวน 106.80 ล้านบาทสำหรับค่าเสียหายเพิ่มเติม และ
1,030.50 ล้านบาทสำหรับการเปลี่ยนแปลงรูปแบบใบแจ้งหนี้ค่าบริการเป็นกระดาษขนาด A4
บริษัทได้ยื่นคำคัดค้าน ขณะนี้ หยุดการดำเนินคดีไว้ 6 เดือน นับจาก เดือนตุลาคม 2549
เพื่อรอผลการเจรจาไกล่เกลี่ย ครบกำหนดเดือน มีนาคม 2550

2.2) ข้อพิพาทเกี่ยวกับเรื่องค่าโทรศัพท์ทางไกลในประเทศ TA 1234 เมื่อวันที่ 30มิถุนายน 2548
ทศท ได้ยื่นคำเสนอข้อพิพาทเรียกร้องค่าเ สียหายจากการขาดรายได้ตั้งแต่วันที่ 16 พฤศจิกายน
2543 ถึงเดือนมีนาคม 2548 เป็นจำนวนเงิน 15,804.18 ล้านบาทพร้อมดอกเบี้ย
อันเนื่องมาจากบริษัทลดค่าบริการทางไกลในประเทศภายใต้โครงการ TA 1234
และร้องขอให้บริษัทเรียกเก็บ
ค่าบริการทางไกลในประเทศตามอัตราที่ตกลงกันภายใต้สัญญาร่วมการงาน
บริษัทได้ยื่นคำคัดค้านเมื่อวันที่ 4 มกราคม 2549 ต่อมา เมื่อวันที่ 24 มีนาคม 2549
ทั้งสองฝ่ายตั้งผู้ไกล่เกลี่ย กำหนดวันนัดพร้อม ผู้ไกล่เกลี่ยเพื่อกำหนดกรอบ และ
รูปแบบการดำเนินการข้อพิพาท ในวันที่ 8 มิถุนายน 2549 ขณะนี้ อยู่ระหว่าง การเจรจาไกล่เกลี่ย
ครบกำหนดเดือน มีนาคม 2550

2.3) ข้อพิพาทเกี่ยวกับการให้บริการ ADSL เมื่อวันที่ 28 ตุลาคม 2548 ทศท
ได้ยื่นคำเสนอข้อพิพาทระบุว่าบริษัทละเมิดข้อตกลงในสัญญาร่วมการงานโดยให้บริการหรือยินยอมให้ผู้อื่นนำอุปกรณ์ในระบบไปให้บริการอินเตอร์เน็ตความเร็วสูง
(ADSL) ทศท เรียกร้องค่าเสียหายเป็นจำนวนเงิน 2,010.21 ล้านบาทพร้อมดอกเบี้ย นอกจากนี้
ทศท ยังเรียกร้องให้บริษัทชำระค่าเสียหายต่อเนื่องอีกเดือนละ 180.00 ล้านบาทพร้อมดอกเบี้ย
และขอให้บริษัทระงับการให้บริการหรืออนุญาตให้ผู้อื่นให้บริการ ADSL เมื่อวันที่ 21 กุมภาพันธ์
2549 บริษัทยื่นคำคัดค้าน ต่อมา เมื่อวันที่ 24 มีนาคม 2549 ทั้งสองฝ่ายตั้งผู้ไกล่เกลี่ย ขณะนี้
หยุดการดำเนินคดีไว้ 6 เดือน นับจาก เดือนตุลาคม 2549 เพื่อรอผลการเจรจาไกล่เกลี่ย
ครบกำหนดเดือน มีนาคม 2550

2.4) ข้อพิพาทเกี่ยวกับค่าเช่าใช้ท่อร้อยสายที่เมืองทองธานี เมื่อวันที่ 31 พฤษภาคม 2548 ทศท
ได้ยื่นคำเสนอข้อพิพาทให้บริษัทชำระเงินค่าเช่าใช้ท่อร้อยสายที่ค้างชำระ จำนวน 6,720,093.56
บาท พร้อมดอกเบี้ย เมื่อวันที่ 19 กันยายน 2548 บริษัทยื่นคำคัดค้าน
นัดพร้อมครั้งต่อไปเพื่อฟังผลการเจรจาไกล่เกลี่ย วันที่ 7 กรกฎาคม 2549 ขณะนี้
หยุดการดำเนินคดีไว้ 6 เดือน นับจาก เดือนตุลาคม 2549 เพื่อรอผลการเจรจาไกล่เกลี่ย
ครบกำหนดเดือน มีนาคม 2550

ข้อพิพาทอื่นๆ 

1. คดีที่บริษัทฟ้องสำนักงานสรรพสามิตกรุงเทพมหานครพื้นที่ 3 เกี่ยวกับการจัดทำบัญชีประจำวัน และ งบเดือน (ผู้มีหน้าที่ชำระภาษี สรรพสามิต) เมื่อวันที่ 29 กันยายน 2549 บริษัทยื่นฟ้องสำนักงานสรรพสามิตกรุงเทพมหานครพื้นที่ 3 ต่อศาลปกครองกลางเพื่อเพิกถอนคำสั่งทางปกครองที่ให้ทรูจัดทำบัญชีประจำวัน และ งบเดือน เมื่อวันที่ 13 ตุลาคม 2549 ศาลมีคำสั่งไม่รับคำฟ้องไว้พิจารณา ต่อมาเมื่อวันที่ 15 พฤศจิกายน 2549 บริษัท ยื่นอุทธรณ์ต่อศาลปกครองสูงสุด ขณะนี้คดีกำลังอยู่ภายใต้กระบวนการพิจารณาของศาลปกครองสูงสุด

2. คดีที่บริษัทฟ้องเทศบาลเมืองบางบัวทอง ต่อศาลภาษีอากรกลาง
เกี่ยวกับการประเมินภาษีโรงเรือนที่เรียกเก็บจากตู้โทรศัพท์สาธารณะไม่ถูกต้อง และขอเรียกคืนภาษี
โดยยื่นฟ้องเมื่อวันที่ 2 มีนาคม 2549 และ วันที่ 11 ตุลาคม 2549
ศาลพิพากษาให้เพิกถอนการประเมิน ขณะนี้อยู่ระหว่างการอุทธรณ์ของ เทศบาลเมืองบางบัวทอง

3. กรณีที่บริษัทย่อยแห่งหนึ่งของบริษัทกำลังถูกสอบสวนโดยกรมศุลกากร
กรมศุลกากรได้เข้าตรวจสอบการนำเข้าและส่งออกของบริษัทย่อย
และได้แจ้งว่าการนำเข้าสินค้าของ Alcatel ภายใต้ชื่อของบริษัทย่อยไม่ถูกต้อง
ในกรณีค่าบริการด้านวิศวกรรม ซึ่งระบุในรายละเอียดของเอกสาร Bill of Quantity (BOQ)
ในโครงการ Digital GSM 1800 ว่าเป็นส่วนหนึ่งของราคาศุลกากรที่บริษัทนำเข้า
ขณะนี้อยู่ระหว่างการพิจารณาของเจ้าหน้าที่ศุลกากร

ผลที่สุดของคดีความดังกล่าวข้างต้นไม่สามารถคาดการณ์ได้ในขณะนี้
ดังนั้นบริษัทจึงไม่ได้ตั้งสำรองสำหรับผลเสียหายที่อาจจะเกิดขึ้นจากผลของคดีดังกล่าวไว้ในงบการเงินของบริษัท

อย่างไรก็ตาม ผู้บริหารของบริษัทเชื่อว่า
บริษัทมีข้อต่อสู้ที่มีเหตุมีผลที่ดีพอที่จะชนะคดีฟ้องร้องและข้อพิพาททั้งหมดดังกล่าวข้างต้น